પાંચસો રૂપિયાની અને એક હજાર રૂપિયાની કરન્સી રાતોરાત કેન્સલ કરી દેવામાં આવી એ કારણે સામાન્ય પ્રજાને કશા વાંક-ગુના વગર ખાસ્સી પરેશાની વેઠવી પડી. જૂની કરન્સી બદલાવવા માટે લાંબી લાઈનોમાં કલાકો સુધી ખડા રહેવું પડ્યું, રોજિંદી ચીજવસ્તુની ખરીદીમાં કેટલીક પજવણી અનુભવવી પડી, છતાં સૌએ એક સૂરમાં કહ્યું કે મોદી સરકારે આ બહુ સરસ અને સાહસિક કદમ ઉઠાવ્યું છે. અર્થતંત્રની ખાસ ગતાગમ ન હોય એવા મારા જેવા લોકોને પણ એટલું તો સમજાય છે કે બે નંબરનો કરોડોનો કારોબાર કરનારા લોકોને આ જોરદાર તમાચો છે. આમ કરવાથી દેશમાંથી સઘળું કાળું નાણું દૂર થઈ જશે એવી ભ્રાંતિમાં ભલે ન પડીએ, પણ એ દિશામાં એક ડગલું ભરાયું છે એવો ભરોસો તો અચૂક જાગે જ છે.